Վորոնցովի պալատ (Սանկտ Պետերբուրգ)

Վորոնցովի պալատ (), շինություն Ռուսաստանի Դաշնության Սանկտ Պետերբուրգ քաղաքում՝ կենտրոնական Սադովայա փողոցում՝ Գոստինի դվորի դեմ դիմաց։ Պալատի հեղինակն է ճարտարապետ Ֆրանչեսկո Բարտոլոմեո Ռաստրելլին, ում գլխավորությամբ պալատը կառուցվել է 1749-1757 թվականներին։ Այն կառուցվել է կանցլեր Միխայիլ Իլարիոնովիչ Վորոնցովի (1714-1767) համար։ Պալատը աչքի է ընկնում հարուստ, զարդանախշված դիմային պատով, ինտերյերային հարուստ լուծումներով։ Այնտեղ հաշվվում են ավելի քան 50 հանդիսասրահներ և դահլիճներ։ Պալատը կառուցվել է բարոկկո ոճով։

Սադովայա փողոցի կողմից Վորոնցովի պալատի դիմաց հանդիսավոր բակն է և թուջե ցանկապատը։ Գլխավոր կորպուսի ետևի մասում այգի էր, որը ձգվում էր մինչև Ֆոնտանկա։

Պալատի շինարարությունը այնքան մեծ ներդրում է պահանջել, որ 1763 թվականին կոմս Վորոնցովը պարտք է վերցնում ռուսական պետական գանձարանից։ Պավել I–ի գահ բարձրանալուց հետո՝ 1790–ական թվականների վերջին, պալատը հանձնվել է Մալթայի միաբանությանը, ինչպես նաև այստեղ է տեղավորվում ռուսական միաբանությունների ղեկավար մարմինը։

1798-1800 թվականներին ճարտարապետ Ջակոմո Կվարենգիի նախագծով պալատում կառուցվում է Սուրբ Հովհաննես Մկրտչի ծննդյան եկեղեցին, իսկ այգու կողմից իր իսկ նախագծով կառուցվում է Մալթայի կապելլան։

1810-1918 թվականներին պալատում հաստատվում է Պաժերի կորպուսը։ Հոկտեմբերյան հեղափոխության հաղթանակից հետո այստեղ է հաստատվում Պետրոգրադի առաջին հետևակային դպրոցը։ 1937 թվականին այդ դպրոցի հիման վրա ձևավորվում է Սերգեյ Կիրովի անվան Լենինգրադի առաջին հետևակային ուսումնարանը. 1955 թվականին նույն պալատը սկսում է ծառայել որպես Սանկտ Պետերբուրգի Սուվորովի ռազմական ուսումնարան։

Տես նաև 
 Ռունդալի պալատ
 Ելիզավետա Պետրովնայի ամառային պալատ
 Սմոլնի մենաստան
 Պետերգոֆի պալատ
 Ձմեռային պալատ

Գրականություն 
 Витязева В.А., Кириков Б.М.։ Ленинград։ Путеводитель,1988

Արտաքին հղումներ 

Սանկտ Պետերբուրգի պալատներ
Սանկտ Պետերբուրգի ճարտարապետական հուշարձաններ